Моје срце (С.В. Каћански)
За чим бије срце моје?
Ни за славом ни за ратом,
Ни за миром ни за златом,
Већ за усном од кармина
И за чашом рујна вина.

Како бије срце моје?
Нити слабо нити јако,
Ама вазда, вазда жарко,
За уснама од кармина
И чашама од рубина.

Када бије срце моје?
Или ноћу или данком,
Ил’ вечером ил’ уранком?
Увек бије срце моје,
Али само за вас двоје.

Извор 
 Ненад Грујичић приредио: Антологија српске поезије (1847-2000), Бранково Коло, Ср. Карловци, 2012, стр. 117

Стеван Владислав Каћански